Kommer oor departement wat skenkings wil reguleer(Argieffoto ter illustrasie) Ongelukkigheid heers nadat die Gautengse departement van maatskaplike ontwikkeling vandeesweek ’n beleidsriglyn uitgestuur het dat die departement voortaan alle skenkings in dié provinsie sal ontvang en versprei tydens die Covid-19-pandemie. Nieregeringsorganisasies, maatskappye en individue sal dus geen skenkings aan behoeftiges in Gauteng kan uitdeel nie, maar dit eerder aan die departement moet rig. Luidens die departement moet alle skenkings voortaan by ’n pakhuis in Booysens in Johannesburg afgelewer word waar die departement die skenkings op sy beurt sal fasiliteer en onder behoeftiges versprei. Diegene wat skenkings aan ’n spesifieke persoon of gesin wil rig, moet dit onder streng voorwaardes doen. Dié riglyn ontvang nou teenkanting van partye soos die VF Plus en die DA. Die welsynsorganisasie Solidariteit Helpende Hand is ook van mening dat dié riglyn nié ’n haalbare opsie bied nie. “Dit sal ’n kwade dag wees as die regering kosverspreiding van nieregeringsorganisasies wil reguleer,” het Hannes Noëth, uitvoerende direkteur van Solidariteit Helpende Hand, Vrydag aan Maroela Media gesê. Volgens Noëth gaan Helpende Hand regsadvies inwin rakende die beleidsriglyn. Wouter Wessels, parlementslid van die VF-Plus, het bevestig dat die party óók die saak verder gaan voer. “Dit is onverklaarbaar dat ander standaarde nou skielik moet geld. Dit is nou die tyd dat alle organisasies moet help waar hulle kan. Die regering is eerder veronderstel om hulp van organisasies te verwelkom,” sê hy. Wessels sê dat die munisipaliteit van eMalahleni (Witbank) ook onlangs ’n beleidsriglyn uitgereik het om alle skenkings namens organisasies te fasiliteer. Hy glo egter nie dit is wys om skenkings aan munisipaliteite se genade oor te laat nie aangesien skenkings polities misbruik word. “Dit is skrikwekkend en kan nie toegelaat word nie.” Volgens Wessels is daar tans baie vraagtekens rondom die beleidsriglyn. Hy meen die regering behoort beter te kommunikeer en te verduidelik waarom alle skenkings voortaan deur die departement gereguleer moet word. Die DA het in ’n verklaring gesê die departement is nie in staat om alleen in die nood van behoeftiges in Gauteng te voorsien en die gepaardgaande uitdagings te bowe te kom nie. Die party het nou ’n beroep op Panyaza Lesufi, waarmemende LUR van maatskaplike ontwikkeling in Gauteng, gedoen om die beleidsriglyn te heroorweeg.